Document ID: 31987R2095

31987R2095
L 196/3
JURNALUL OFÍCIAL AL UNIUNII EUROPENE
REGULAMENTUL (CEE) NR. 2095/87 AL CONSILIULUI
din 13 iulie 1987
de modificare a Regulamentului (CEE) nr. 1883/78 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (1), modificat ultima dată de Regulamentul (CEE) nr. 3769/85 (2), în special articolul 3 alineatul 2,
având în vedere propunerea Comisiei,
întrucât Regulamentul (CEE) nr. 1883/78 (3), modificat ultima dată de Regulamentul (CEE) nr. 801/87 (4), cuprinde în anexă o enumerare a măsurilor care corespund intervențiilor destinate regularizării piețelor agricole, în sensul articolului 3 alineatul 1 din Regulamentul (CEE) nr. 729/70; întrucât Consiliul a actualizat periodic anexa menționată anterior;
întrucât, având în vedere numărul important de modificări aduse măsurilor de regularizare a piețelor adoptate de către Consiliu sau de către Comisie, având, de asemenea, în vedere necesitatea unor actualizări mai frecvente ale listei care cuprinde totalitatea măsurilor menționate anterior și caracterul declarativ al acesteia, ar trebui să se prevadă ca, în viitor, elaborarea listei în cauză și actualizarea acesteia să se realizeze conform unei proceduri simplificate pentru ca măsurile menționate să fie în continuare conforme cu reglementarea aplicabilă în cadrul organizării comune a piețelor agricole,
ADOPTĂ PREZENTUL REGULAMENT:
Articolul 1
Articolul 1 din Regulamentul (CEE) nr. 1883/78 se înlocuiește cu următorul text:
„Articolul 1
Lista măsurilor care respectă conceptul de intervenție destinată regularizării piețelor agricole, în sensul articolul 3 alineatul 1 din Regulamentul (CEE) nr. 729/70, este elaborată de către Comisie conform procedurii prevăzute în articolul 13 din regulamentul menționat anterior și se publică în Jurnalul Oficial al Comunităților Europene, seria «L».”
Articolul 2
Prezentul regulament intră în vigoare a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 13 iulie 1987.

Labels: 15
5
6